Marion Pedersen (V), 2005-10-12:
Først vil jeg gerne takke ministeren for den skriftlige redegørelse.
Jeg er – som alle de øvrige Venstremedlemmer i Nordisk Råd – ny i den sammenhæng, men jeg synes allerede, at jeg på det halve år har fået et godt indblik i det vigtige arbejde, der foregår i rådet.
Målet for Venstre i det nordiske samarbejde er, at det skal blive mere konkret og relevant.
Vi går altså ind for et nordisk samarbejde, som er smallere, men stærkere.
Derfor er vi også glade for det tiltag, Nordisk Ministerråd har taget ved at foreslå de selvstændige ministerråd reduceret.
Når det er sagt, bliver jeg da også nødt til at tilføje, at der var store betænkeligheder både i Midtengruppen og i Næringsudvalget med hensyn til nedlæggelse af konsument- og informationsteknologirådene.
Der kommer, som ministeren ved, en strukturbetænkning fra Nordisk Råds præsidium til mødet i Reykjavik senere på måneden, men det er mere, så ministeren allerede nu er opmærksom på, at der er den bekymring for nedlæggelsen af netop disse to områder.
Venstre vil meget gerne være med til at definere de kerneområder, vi skal kaste os over i de kommende år, og vi støtter helhjertet op om det samarbejde, der foregår inden for rammerne af Nordisk Råd og Nordisk Ministerråd.
Vi mener, at vi skal satse yderligere på de områder, hvor der er en klar nordisk nytte af samarbejdet, også i forhold til EU, uden at det dog på nogen måde skal opfattes som nordisk blokpolitik.
Men det ville da være tosset, om ikke de nordiske lande, som har en fælles kulturarv og næsten ens vilkår og sociale systemer, ikke sammen prøvede at påvirke resten af Europa der, hvor vi har nogle klare fælles interesser.
Med den globalisering, der berører alle lande i Norden, i EU, ja, faktisk i hele verden, er det et vigtigt signal, Nordisk Ministerråd sender, nemlig at vi skal tilpasse det nordiske samarbejde til den udfordring, og at den tilpasning kræver nogle klare prioriteringer.
Det kan vi fuldt og helt støtte op om.
Hvis jeg skal nævne nogle af de områder, Venstre lægger særlig vægt på, og jeg kan med glæde konstatere, at det også gælder Nordisk Ministerråd, så er det bl.a., at vi skal stræbe efter et Norden uden grænsehindringer.
Jeg tænker naturligvis her på de særlige forhindringer, som bornholmerne har mødt, hvis de skulle transportere sig hurtigt til den øvrige del af Danmark og tog turen gennem Sverige.
De fleste af de hindringer er netop på grund af det nordiske samarbejde faktisk fjernet nu.
Det kan også være grænsehindringer, som besværliggør arbejdskraftens fri bevægelighed i Norden, såsom skatteregler, der er uens og svære at forstå.
Her har vi heldigvis igen en ting, vi kan glæde os over, nemlig den fælles nordiske skatteportal, som er blevet oprettet, og som for første gang gør det nemt for borgerne i de nordiske lande på en overskuelig måde og oven i købet på deres eget sprog at søge oplysninger, før de kaster sig ud i at krydse grænsen i forbindelse med transport mellem arbejde og bopæl.
Venstre er ligeledes en stor tilhænger af, at vi i det nordiske samarbejde går stærkt ind for og meget aktivt deltager i arbejdet for at koordinere den indsats, der bliver gjort for at dæmme op for den afskyelige menneskehandel, der foregår, og som er et stigende problem ikke bare i Norden, men i hele verden.
Vi er ligeledes store tilhængere af det samarbejde, der er indledt med de baltiske lande og dele af Rusland.
Men her bliver jeg nødt til at komme med et hjertesuk.
Vi synes ikke, der i tilstrækkelig grad i det nye budget er taget hensyn og afsat midler til, så vidt vi har set i hvert fald, det frivillige foreningsarbejde og folkeoplysningen i Baltikum.
Selv om balterne er kommet med i EU og NATO, er der stadig brug for et aktivt venskab med de nordiske lande og støtte til at styrke det folkelige engagement i det nye demokrati.
Ministeren siger i sine afsluttende bemærkninger til redegørelsen: Der vil blive foretaget en revurdering af budgetprocessen og af budgeteringsprincipperne for Nordisk Ministerråd før forberedelse af budgettet for 2007.
Jeg tror, jeg taler på hele Nordisk Råds vegne, når jeg siger, at vi håber, at det også gælder med hensyn til, hvornår Nordisk Råd får udkastet til budget.
Det er både dybt frustrerende og ikke ordentlige arbejdsforhold, man byder os som parlamentarikere, når vi faktisk ikke ser budgettet, før vi skal stemme om det – i hvert fald ikke i tide til at vi på en ordentlig måde kan nå at diskutere det i de politiske grupper eller i de enkelte fagudvalg.
Men som sagt vil vi fra Venstres side gerne takke ministeren for en god og fyldestgørende redegørelse, og vi ser frem til et fortsat godt og konstruktivt samarbejde med ministeren og med Nordisk Ministerråd.